Un bărbat din Galați a fost bătut de vecini pentru că a vrut să deszăpezească strada pe care locuiește, scrie viata-libera.ro.

Pe 2 ianuarie, nemulțumit că autoritățile nu au deszăpezit și pe strada sa, Romeo Andrei și-a luat mașina de deszăpezire și a început să dea omătul, pentru a putea scoate autoturismul din garaj.

Bărbatul nu a ajuns prea departe, deoarece a fost oprit de doi vecini furioși, care l-au înjurat și l-au bătut.

”Mi-au spus să mă opresc și să aștept să vină cei de la Primărie să curețe zăpada, pentru a nu le afecta lor gardurile. M-au amenințat că, dacă dau zăpada pe gardurile lor, mă omoară. Mașina aruncă într-adevăr zăpada, dar ce să fac, nu trebuie să deblochez aleea? Până la urmă mare parte din zăpada de pe stradă a fost aruncată tot de ei, din curți”, a povestit Romeo Andrei.

Bărbatul spune că unul dintre vecini l-a înjurat, iar celălalt l-a trântit în zăpadă și l-a lovit cu pumnul în gură. ”Am sunat la 112, a venit și poliția. M-am dus la spital, m-au cusut și apoi polițiștii mi-au zis să merg la Medicină legală și să scriu ce am reclamat telefonic”, a mai spus Romeo Andrei.